Bygda mangler småbarn. Tilbyr bleier på billigsalg til hele landet.
VISTDAL (Aftenposten): Det er ikke lett å selge bleier og babygrøt når bygda ikke har småbarn. En nærbutikk i Romsdal har tatt uvanlig grep for å øke salget. – Selv om vi setter ned bleieprisene med 70 prosent, så selger vi ikke en eneste bleie her. Det kan høres ut som en morsom spøk. Men for butikksjef Benedikte Winje på Coop-butikken i Vistdal står det nesten om butikkens eksistens.  En butikk må jo ha bleier og babymat i utvalget, men det er bare ett problem i den lille bygda utenfor Molde: Den yngste innbyggeren i Vistdal er snart fire år, og hun har for lengst sluttet med både bleier og babymat. Derfor er det lenge siden butikken solgte noe av dette i det hele tatt. Så kom Winje opp med ideen. Hun måtte se utover egen bygd. – Hvis andre små butikker sliter med det samme, så håper jeg at vår løsning kan være til inspirasjon, sier hun. Overveldende respons For en uke siden la Winje ut en post på Facebook. I den annonserte hun babyvarer med 50 til 70 prosent rabatt. Hun sto klar til å sende ut varene til hele landet – forutsatt at kjøper betalte frakt. – Responsen har vært overveldende, spesielt fra Østlandet. Jeg har fått 50–60 henvendelser. Nå har jeg bare noen få bleiepakker igjen. Tilbudsvarene gir ikke store summer i kassen, men de er viktige for å holde butikken over vannet i en utfordrende periode av året. Men like viktig, ifølge Winje, er to andre faktorer. – Vi slipper å kaste varene. Samtidig kan vi hjelpe småbarnsforeldre andre steder i landet til å få kjøpt rimelig babymat og bleier. En truet institusjon Coop-butikken i Vistdal er ikke i en særstilling. Mange nærbutikker sliter med lav omsetning, men har utgifter som en større butikk. Flere er blitt stengt. I oktober opplyste Coop til Nettavisen at de hadde lagt ned 29 butikker de siste 12 månedene. – Vi har en historie for å ha butikker i distriktene. Men det er ikke alle steder det er særlig lønnsomt, sier kommunikasjonsdirektør Harald Kristiansen i Coop. Men én løsning kan redde flere fra nedlegging. Coop har et mål om å få 80–100 delvis selvbetjente butikker. Da kan de som driver butikken ha normal arbeidstid, mens digitale løsninger sørger for at den er åpen resten av døgnet. Det statlige Merkur-programmet gir økonomisk støtte til slike løsninger, og har bidratt til at en rekke selvbetjente butikker er blitt etablert allerede. Avdelingsdirektør Steinar Fredheim i Merkur-programmet mener det er viktig å bevare butikkene for å få folk til å bo i distriktene. – Når skolen forsvinner, mister ei bygd mye. Men når butikken legges ned, da er det kroken på døren for lokalsamfunnet. – Bør tilpasse utvalget Men selv om butikker består, møter de endringer i befolkningens størrelse og alderssammensetning. I Vistdal bodde det ved årtusenskiftet 312 innbyggere. I fjor var tallet kommet ned i 226 personer. 93 av dem er over 60 år. – De som bor slike steder, blir eldre. De unge har allerede flyttet ut, men de eldre blir, sier Fredheim. I tillegg til digitale løsninger, peker Fredheim på at kjedene bør la butikkene på slike steder kunne få tilpasse vareutvalget sitt bedre. – Selv om du vet at du bare selger en halv kasse bananer, så må du ta inn fire kasser. Da må du enten kaste eller gi bort de andre kassene, sier han.  Bevart optimismen Innbyggerne i Vistdal har fått med seg det nasjonale bleiesalget fra bygdas butikk. De virker ikke å være veldig bekymret for at butikken skal forsvinne. – Men vi må sørge for å få flere unge til å bosette seg i bygda, sier Arne Håkon Sandnes. Han er født og oppvokst i bygda og har i mange år vært engasjert i den lokale fotballklubben. I tillegg sitter han i kommunestyret for Arbeiderpartiet. Han representerer det som ofte er et kjennetegn ved dem som har valgt å bo på slike steder: Et sterkt engasjement for hjemstedet: For butikk, skole, jobb og boliger – det som skal til for å få folk til å bosette seg i Vistdal. – Jeg har tro på at vi skal klare å snu dette, og at vi får flere barnefamilier hit, sier han.
En Coop-butikk i Vistdal prøver å øke salget ved å selge bleier og babymat veldig billig. Grunnen er at bygda ikke har småbarn.  Butikksjefen, Benedikte Winje, annonserte tilbudet på Facebook og fikk mange henvendelser, spesielt fra Østlandet.  Coop har lagt ned 29 butikker det siste året, men ser på løsninger med delvis selvbetjente butikker.